شریف حسن دیوبندی

شریف حسن دیوبندی (9 اگست 1920ء – 2 جون 1977ء) ایک ہندوستانی مسلمان عالم دین اور محدث تھے۔ انھوں نے 1972 سے 1977ء تک دار العلوم دیوبند میں شیخ الحدیث کی حیثیت سے اور تقریباً دس سال جامعۃ اسلامیہ تعلیم الدین، ڈابھیل میں استاذ حدیث اور شیخ الحدیث کی حیثیت سے خدمات انجام دیں۔

ابتدائی و تعلیمی زندگی
شریف حسن دیوبندی 9 اگست 1920ء کو دیوبند میں پیدا ہوئے۔ انھوں نے دیوبند میں حفظ قرآن کیا، پھر تین سال مدرسہ اسلامیہ بیہٹ میں انور شاہ کشمیری کے تلمیذ عبد الرحیم مظفر نگری کے ماتحت رہ کر عربی اور فارسی کی تعلیم حاصل کی۔ اس کے بعد انھوں نے دار العلوم دیوبند میں داخلہ لے کر 1358ھ مطابق 1939ء میں سند فضیلت حاصل کی۔ 

ان کے دار العلوم دیوبند کے اساتذۂ حدیث میں حسین احمد مدنی، شبیر احمد عثمانی، اصغر حسین دیوبندی اور محمد ابراہیم بلیاوی شامل تھے۔ 

عملی زندگی
تعلیم سے فراغت کے بعد 1361ھ مطابق 1941ء میں انھیں کو مدرسہ امداد العلوم، خانقاہ امدادیہ، تھانہ بھون میں صدر مدرس مقرر کیا گیا، جہاں انھوں نے اشرف علی تھانوی سے علم حدیث اور علم فقہ میں استفادہ بھی کیا۔ 1364ھ 1945ء میں وہ مدرسہ اشاعت العلوم، بریلی میں صدر مدرس ہوئے اور نو سال تک وہاں استاذ حدیث اور ایک مفتی کی حیثیت سے خدمات انجام دیں۔

اس کے بعد انھوں نے ربیع الاول 1373ھ مطابق 1953ء سے شوال 1383ھ مطابق 1964ء کے درمیان تقریباً دس سال جامعۃ اسلامیہ تعلیم الدین، ڈابھیل میں استاذ حدیث اور شیخ الحدیث کی حیثیت سے خدمات انجام دیں اور جامع الترمدی اور صحیح البخاری جیسی کتابیں ان کے زیر درس رہیں۔

1383ھ مطابق 1963ء میں دار العلوم دیوبند میں بہ حیثیت استاد ان کا تقرر ہوا اور صحیح مسلم، سنن ابن ماجہ، سنن ابو داؤد جیسی کتابیں کے اسباق ان سے متعلق رہے۔ 1392ھ مطابق 1972ء میں سید فخر الدین احمد کے بعد شیخ الحدیث کا منصب ان کے سپرد کیا گیا، اس حیثیت سے انھوں نے تا حیات یعنی 1397ھ مطابق 1977ء تک صحیح البخاری (جلد اول) کا درس دیا۔

انھوں نے امام ترمذی کی الشمائل المحمدیۃ (شمائل ترمذی) کی ایک شرح لکھی تھی، جو تاہنوز غیر مطبوعہ ہے۔

 وفات 
شریف حسن دیوبندی کا انتقال 15 جمادی الاخری 1397ھ مطابق 2 جون 1977ء کو دیوبند میں ہوا۔  اگلے دن  ان کی نماز جنازہ ادا کی گئی اور قبرستان قاسمی میں انھیں سپردِ خاک کیا گیا۔ 

تصغیر|شریف حسن دیوبندی کی آخری آرام گاہ پر کتبہ۔

پسماندگان میں ان کے چار فرزند رئیس احمد، نیر عثمانی، منیر عثمانی اور قاسم عثمانی ہیں۔ 

 حوالہ جات 

زمرہ:محدثین
زمرہ:دار العلوم دیوبند کا تدریسی عملہ
زمرہ:دار العلوم دیوبند کے فضلا
زمرہ:ضلع سہارنپور کی شخصیات
زمرہ:دیوبندی شخصیات
زمرہ:بھارت کے سنی علما
زمرہ:1977ء کی وفیات
زمرہ:1920ء کی پیدائشیں